
REPUBLIKA E SHQIPËRISË

GJYKATA E LARTË

KOLEGJI ADMINISTRATIV
Nr. 31003-01860-00-2019 i Regj. Themeltar 

Nr. 00-2026-3085 (342) i vendimit

V E N D I M

NË EMËR TË REPUBLIKËS

Kolegji Administrativ i Gjykatës së Lartë, me trup gjykues të përbërë nga:

Sokol SADUSHI 
- Kryesues 
                                Gentian MEDJA     
- Anëtar 
                                                Sokol NGRESI    
- Anëtar  
sot më datë 20.07.2026, mori në shqyrtim, në dhomë këshillimi, çështjen administrative nr. 31003-01860-00-2019, që u përket palëve:

PADITËS: 


Ilir Simoni  

I PADITUR:


Inspektorati Mbrojtjes së Territorit pranë Bashkisë Korçë

PERSON I TRETË:
Kostaq Bellovoda

OBJEKTI: 
Shfuqizim tërësisht akti administrativ vendimi nr. 4, datë 24.11.2016.

BAZA LIGJORE: 
Kodi i Procedurës Civile; Ligji nr. 49/2012 “Për Gjykatat Administrative dhe Gjykimin e Mosmarrëveshjeve Administrative”, i ndryshuar; Ligji nr. 9780, datë 16.7.2007 “Për Inspektimin dhe Mbrojtjen e Territorit nga Ndërtimet e Kundërligjshme”; Ligji nr. 107/ 2014 ”Për Planifikimin dhe Zhvillimin e Territorit” i ndryshuar; Ligji nr. 9482, datë 3.4.2006  “Për Legalizimin, Urbanizimin dhe Integrimin e Ndërtimeve  Pa Leje”; Ligji nr. 10433, datë 16.06.2011 “Për Inspektimin në Republikën e Shqipërisë“; Ligji  nr.10279, datë 20.5.2010 “Për Kundërvajtjet Administrative”.

                  
KOLEGJI ADMINISTRATIV I GJYKATËS SË LARTË

pasi dëgjoi gjyqtarin Gentian Medja relator për çështjen dhe si shqyrtoi çështjen në tërësi,
V Ë R E N:

I. Rrethanat e çështjes

1. Paditësi Ilir Simoni figuron të jetë pronar i pasurisë së paluajtshme me nr. 2/83 të ndodhur në ZK, nr.8562 në Qytetin e Korçës, të përbërë nga 123.5 m2 truall si dhe 87 m2 ndërtese.
2. Për këtë pasuri të paluajtshme ka pretendime pronësie edhe personi i tretë në këtë gjykim Kostaq Bellovoda. 
3. Në vitin 2012, paditësi, në këtë gjykim, ka rikonstruktuar banesën e tij në pasurinë e paluajtshme të sipërpërmendur për shkak të qenies së saj tejet të amortizuar duke qenë një ndërtesë e vjetër mbi 100 vjeçare.
4. Paditësi ka riparuar çatinë e kësaj banese duke ngritur edhe muret e saj në një lartësi shtesë prej 104 cm. Këto punime paditësi i ka kryer pa u pajisur paraprakisht me leje nga organet kompetente. Në vitin 2014, paditësi i ka deklaruar tek ALUIZNI-Korçë këto punime të kryera të ndërtesës në pronësi të tij me qellim për ti legalizuar.  
5. Me vendimin nr.161, datë 13.07.2016 të ALUIZNI Korçë është vendosur përjashtimi nga legalizimi i punimeve shtesë të kryera nga paditësi në banesën në pronësi të tij, me arsyetimin se “ky objekt ndodhet në zonën që është qendër historike në qytetin e Korçës dhe nuk lejohet legalizimi”. 
6. Në datën 07.11.2016, nga ana e inspektorëve të palës së paditur është hartuar procesverbali për konstatimin e kundravajtjes administrative, ku është konstatuar se paditësi kishte ngritur muret e banesës së tij dhe se kjo shtesë ishte përjashtuar nga procesi i legalizimit me vendim të ALUIZNI Korçë.
7. Me shkresën nr.5959/1 prot, datë 07.11.2016 të palës së paditur i njoftohet, me postë, paditësit ky procesverbal, në datën 22.11.2017, duke i caktuar edhe një afat kohor 8 ditor për të dhënë paditësi pretendimet e tij në këtë proces administrativ. 
8. Më datë 24.11.2016 (pra pas dy ditësh nga marrja e njoftimit për procesverbalin e konstatimit), pala e paditur ka marrë vendimin nr. 4, datë 24.11.2016 sipas të cilit është vendosur “prishja e kësaj shtese në lartësi e mureve të banesës së paditësit për shkak se nuk është legalizuar si shtesë nga ALUIZNI-Korçë”. 
9. Në vitin 2012, ndaj paditësit ka nisur procedimi penal si i dyshuar për kryerjen e veprës penale të “Ndërtimit të paligjshëm”. Me vendimin e datës 18.02.2013 të Prokurorisë pranë Gjykatës së Rrethit Gjyqësor Korçë, është vendosur “pushimi i çështjes penale nr.1514 të vitit 2012 në lidhje me veprën penale të “Ndërtimit të paligjshëm” të parashikuar nga neni 199/a/1 i K.Penal”. 
10. Pala paditëse, në datë 09.12.2016, iu drejtua me padi Gjykatës Administrative të Shkallës së Parë Korçë, duke pretenduar se pala e paditur ka vepruar në kundërshtim me ligjin dhe kërkon pranimin e padisë, sipas objektit të saj.
11. Gjykata Administrative e Shkallës së Parë Korçë, me vendimin nr. 1237 (523), datë 17.07.2017, ka vendosur: “Pranimin e padisë. Shfuqizimin e vendimit nr.4, datë 24.11.2016 të Inspektoratit të Mbrojtjes së Territorit pranë Bashkisë Korçë. Ligjërimin e masës së sigurimit të padisë të vendosur me vendimin e datës 14.12.2016 të Gjykatës Administrative Shkalla e Parë Korçë [...]”.
11.1. Gjykata ka konkluduar në vendimmarrjen e saj se, [...] vendimi nr.4, datë 24.11.2016 i Inspektoratit të Mbrojtjes së Territorit pranë Bashkisë Korçë është marrë në shkelje të procedurës së parashikuar nga ligji për nxjerrjen e këtij akti administrativ. Procesverbali i konstatimit të shkeljes nr. 8, datë 07.11.2016 i IMT Bashkia Korçë është mbajtur pa u kryer kontrolli në objekt apo në vendin ku kryhen punimet në kundërshtim me vendimin nr. 894, datë 4.11.2015 të Këshillit të Ministrave, pika 4 e tij. Ky procesverbal është mbajtur në zyrat e IMT-Bashkia Korçë pas marrjes së informacionit nga ALUIZNI Korçë për moslegalizimin e këtyre punimeve dhe pa kryer asnjë verifikim apo kontroll në vendin ku janë kryer këto punime për të parë ekzistencën e tyre, volumin etj.  

11.2. Është shkelur e drejta e palës paditëse për tu dëgjuar gjatë kësaj procedure administrative dhe para marrjes së vendimit për prishjen e objektit nr. 4, datë 24.11.2016 nga IMT-Bashkia Korçë. Kështu rezulton se pala e paditur si organ procedues i ka caktuar palës paditëse afatin kohor 8 ditor për të dhënë para paditëses pretendimet e saj, afat i cili fillonte nga marrja dijeni për procesverbalin e konstatimit. Pala paditëse ka marrë dijeni me postë në datën 22.11.2016 për procesverbalin e konstatimit ndërsa vendimi për prishjen e objektit është marre nga pala e paditur ne datën 24.11.2016, pra pas dy ditëve nga njoftimi i procesverbalit të konstatimit dhe pa pritur kalimin e tetë ditëve që vetë pala e paditur i ka caktuar paditësit për të dhënë shpjegimet e tij në procedurën administrative, çka bie në kundërshtim me nenin 87 dhe 88 të K.Pr.Administrative lidhur me të drejtën e palës në procedurën administrative për tu dëgjuar gjatë saj. 
11.3. Vendimi nr.4, datë 24.11.2016 është marrë përtej afatit kohor 10 ditor nga mbajta e procesverbalit të konstatimit të shkeljes në kundërshtim me nenin 13 të ligjit nr.9780, datë 16.07.2007. Në të tilla rrethana dhe për këto arsye e gjithë procedura administrative e ndjekur nga ana e palës së paditur në përfundim të së cilës është marrë vendimi nr.4, datë 24.11.2016 është e kundraligjshme dhe për rrjedhojë vendimi i sipërpërmendur është marrë si rrjedhojë e një procesi jo të rregullt e ligjor në kundërshtim me nenin 4 të K.Pr.Administrative. Për rrjedhojë vendimi nr.4, datë 24.11.2016 i IMT Bashkia Korçë duhet shfuqizuar nga gjykata.
11.4. Përsa kohë ky vendim është nxjerrë në kundërshtim me procedurën e parashikuar nga ligji, gjykata ka vlerësuar të mos marrë në shqyrtim pretendimet e palëve lidhur me faktin nëse kemi të bëjmë apo jo me një ndërtim të paligjshëm. Në të tilla rrethana, gjykata ka çmuar se janë kushtet kur duhet të vendose ligjërimin e masës së sigurimit të padisë të vendosur me vendimin e datës 14.12.2016 të Gjykatës Administrative Shkalla e Parë Korçë. Për këto arsye, padia e palës paditëse është gjetur e bazuar në prova dhe në ligj dhe është pranuar nga gjykata.
12. Kundër këtij vendimi ka ushtruar ankim Inspektorati Mbrojtjes së Territorit pranë Bashkisë Korçë, duke kërkuar ndryshimin e këtij vendimi dhe rrëzimin e padisë.

13. Gjykata Administrative e Apelit, me vendimin nr.1838, datë 13.06.2019, ka vendosur: “Lënien në fuqi të vendimit nr.1237, datë 17.07.2017 të Gjykatës Administrative të Shkallës së Parë Korçë [...]”.
13.1. Gjykata ka konkluduar në vendimmarrjen e saj se, [...] vendimi nr.1237, datë 17.07.2017 i Gjykatës Administrative të Shkallës së Parë Korçë, është rrjedhim i një procesi të zhvilluar në respektim të dispozitave të ligjit procedural dhe atij material dhe si i tillë duhet të lihet në fuqi. Procedura e zhvilluar gjatë këtij gjykimi  rezulton të jetë në përputhje të plotë me dispozitat e Kodit të Procedurës Civile dhe te ligjit nr.49/2012 dhe nuk janë konstatuar shkelje si në procedurën e zhvillimit të gjykimit edhe në procedurën e marrjes së vendimit nga gjykata e shkallës së parë.

13.2. Gjykata Administrative e Apelit ka vlerësuar se pretendimet e paraqitura nga  pala e paditur nuk janë të mbështetura në ligj dhe prova, duke vlerësuar se kërkimet e paditësit gjenden të mbështetur në prova dhe në ligj, ashtu si me të drejtë ka çmuar dhe Gjykata Administrative të Shkallës së Parë, Korçë. Të gjitha pretendimeve të paraqitura në ankim u është dhënë zgjidhje me vendim nga gjykata e shkallës së parë. Ky vendim rezulton të jetë rrjedhojë e një analize të hollësishme të rrethanave të faktit e të ligjit që janë përcaktuar në mënyrë të plotë e të drejtë. Kjo analizë rezulton të jetë plotësisht e bazuar në kriteret e dispozitave përkatëse të përmendura në vendim, lidhur me vlerësimin nga ana e gjykatës së shkallës së parë të akteve administrative objekt gjykimi, si akte të nxjerra në kundërshtim me ligjin. 

13.3. Gjykata ka vlerësuar se paditësi Ilir Simoni është pronar i pasurisë së paluajtshme me nr.2/83 të ndodhur në ZKNr.8562 në Qytetin e Korçës të përbërë nga 123.5 m2 truall si dhe 87 m2 ndërtesë. Në vitin 2012, paditësi në këtë gjykim ka rikonstruktuar banesën e mësipërme për shkak të qenies së saj tejet të amortizuar, duke ngritur edhe muret e saj në një lartësi shtesë prej 104 cm. Këto punime paditësi i ka kryer pa u pajisur paraprakisht me leje nga organet kompetente ndërsa, në vitin 2014, i ka deklaruar pranë ALUIZNI Korçë me qellim legalizimi. Me vendimin nr.161, datë 13.07.2016, ALUIZNI Korçë ka vendosur përjashtimin nga legalizimi i punimeve shtese të kryera nga paditësi në banesën në pronësi të tij, me arsyetimin se ky objekt ndodhet në zonën që është qendër historike në qytetin e Korçës dhe nuk lejohet legalizimi. Në datën 07.11.2016 nga ana e inspektorëve të palës së paditur është hartuar një procesverbal për konstatimin e kundravajtjes administrative ku kanë konstatuar se paditësi kishte ngritur muret e banesës së tij dhe se kjo shtesë ishte përjashtuar nga procesi i legalizimit me vendim të ALUIZNI Korçë. Ky procesverbal i është njoftuar palës paditëse në datën 22.11.2017, duke i caktuar edhe një afat kohor 8 ditor për të dhënë paditësi pretendimet e tij në këtë proces administrativ. Më pas pala e paditur, ka marrë vendimin nr. 4, datë 24.11.2016 (pra pas dy ditësh nga njoftimi i procesverbalit të konstatimit) me të cilin është vendosur prishja e kësaj shtese në lartësi e mureve të banesës së paditësit për shkak se nuk është legalizuar si shtesë nga ALUIZNI-Korçë. Ndaj paditësit ka nisur një procedim penal si i dyshuar për kryerjen e veprës penale të “Ndërtimit të paligjshëm”, i cili është pushuar me vendimin e datës 18.02.2013 të Prokurorisë pranë Gjykatës së Rrethit Gjyqësor Korçë. 

13.4. Gjykata ka vlerësuar se akti administrativ vendimi nr.4, datë 24.11.2016 i nxjerrë nga IMT Bashkia Korçë, është marrë në shkelje të procedurës së parashikuar nga ligji nr. 44/2015, Kodit të Procedurave Administrative. 

13.5. Gjykata Administrative e Apelit ka vlerësuar se kryerja e punimeve  është realizuar në  vitin  2012 dhe  veprimet e  palës së paditur  janë  kryer  në datën 07.11.2016, kur është hartuar procesverbali për konstatimin e kundravajtjes administrative ku kanë konstatuar se paditësi kishte ngritur muret e banesës së tij dhe se kjo shtesë ishte përjashtuar nga procesi i legalizimit me vendim të ALUIZNI Korçë. Në nenin 17 pika 1 të ligjit nr.10297/2010  thuhet: “shqyrtimi i kundravajtjes bëhet brenda 30 ditëve nga momenti i konstatimit të sajë dhe jo më  vonë se 6 muaj nga  kryerja e kësaj kundravajtje”. Ndryshe nga sa pretendohet në ankim rezulton e provuar se  kundravajtja është  kryer në  vitin 2012  dhe  konstatimi është bërë në  vitin 2016, pra pas 4 vjetëve nga   momenti i kryerjes, çka i bën  veprimet e të paditurit si të pavlefshme, ashtu sikundër janë vlerësuar  nga  gjykata e shkalës së parë. 

13.6. Gjykata Administrative e Apelit, në analizë të dosjes objekt gjykimi, të provave dhe fakteve të cilat ndodhen në të, ka arritur në të njëjtat konkluzione dhe mënyrë arsyetimi të arritur nga shkalla e parë dhe vlerëson se janë të pa bazuara në ligj dhe në prova prapësimet e palës së paditur, pasi e gjithë procedura administrative e ndjekur nga ana e palës së paditur në përfundim të së cilës është marrë vendimi nr. 4, datë 24.11.2016 është e kundraligjshme dhe për rrjedhojë vendimi i sipërpërmendur është marrë si rrjedhojë e një procesi jo të rregullt e ligjor në kundërshtim me nenin 4 të KPA. Në analizë të dosjes objekt gjykimi rezulton se, procesverbali i konstatimit të shkeljes nr. 8, datë 07.11.2016 i IMT Bashkia Korçë është mbajtur pa u kryer kontrolli në objekt apo në vendin ku kryhen punimet në kundërshtim me vendimin nr. 894, date 4.11.2015 të Këshillit të Ministrave, pika 4 e tij. Ky procesverbal është mbajtur në zyrat e IMT-Bashkia Korçë pas marrjes së informacionit nga ALUIZNI Korçë për moslegalizimin e këtyre punimeve dhe pa kryer asnjë verifikim apo kontroll në vendin ku janë kryer këto punime për të parë ekzistencën e tyre, volumin etj. 

13.7. Pala e paditur si organ procedues i ka caktuar palës paditëse afatin kohor 8 ditor për të dhënë para paditëses pretendimet e saj, afat i cili fillonte nga marrja dijeni për procesverbalin e konstatimit. Rezulton se pala paditëse ka marrë dijeni me postë në datën 22.11.2016 për procesverbalin e konstatimit ndërsa vendimi për prishjen e objektit është marre nga pala e paditur ne datën 24.11.2016 pra pas dy ditëve nga njoftimi i procesverbalit të konstatimit dhe pa pritur kalimin e tetë ditëve që vetë pala e paditur i ka caktuar paditësit për të dhënë shpjegimet e tij në procedurën administrative, çka bie në kundërshtim me nenin 87 dhe 88 të KPA lidhur me të drejtën e palës në procedurën administrative për tu dëgjuar gjatë saj. Referuar sa më sipër, Gjykata Administrative e Apelit arrin në të njëjtat konkluzione me ato të arritura nga shkalla e parë dhe vlerëson se, është shkelur e drejta e palës paditëse për tu dëgjuar gjatë kësaj procedure administrative dhe para marrjes së vendimit për prishjen e objektit nr.4, datë 24.11.2016 nga IMT-Bashkia Korçë.
13.8. Gjykata Administrative e Apelit ka vlerësuar se janë të bazuara në ligj dhe në prova pretendimet e palës paditëse lidhur me shfuqizimin e aktit administrativ objekt gjykimi, pasi vendimi nr.4, datë 24.11.2016 është marrë përtej afatit kohor 10 ditor nga mbajta e procesverbalit të konstatimit të shkeljes në kundërshtim me nenin 13 të ligjit nr.9780, datë 16.07.2007, qëndrim i mbajtur me të drejtë nga gjykata administrative e shkallës së parë. 

13.9. Sa më sipër, Gjykata Administrative e Apelit ka arritur në të njëjtat konkluzione me ato të arritura nga gjykata e shkallës së parë dhe ka vlerëson se vendimi nr. 4, datë 24.11.2016 i IMT Bashkia Korçë duhet shfuqizuar dhe përsa kohë ky vendim është nxjerrë në kundërshtim me procedurën e parashikuar nga ligji, nuk do të merren në shqyrtim pretendimet e palëve për faktin nëse kemi të bëjmë apo jo me një ndërtim të paligjshëm. Ajo ka konkluduar se janë kushtet kur duhet të vendose ligjërimin e masës së sigurimit të padisë të vendosur me vendimin e datës 14.12.2016 të Gjykatës Administrative Shkalla e Parë Korçë. Për sa me sipër, në kuptim të nenit 35 të ligjit nr.49/2012, Gjykata ka vlerësuar se ankimi i paraqitur  nuk gjendet  i mbështetur në ligj dhe  prova  dhe si i tillë duhet rrëzuar. 

13.10. Gjykata Administrative e Apelit ka vlerësuar se janë të pambështetura pretendimet e ngritura nga pala e paditur Inspektorati i Mbrojtjes se Territorit Bashkia Korçë, se vendimi i Gjykatës Administrative të Shkallës së Parë Korçë është i pambështetur ne prova dhe ne ligj, pasi marrja dijeni nga pala paditëse për procesverbalin e konstatimit të kundërvajtjes në asnjë moment nuk mund të shërbeje si shkak ligjor për paligjshmërinë e aktit administrativ. Nuk qëndrojnë pretendimet e palës së paditur se arsyetimi i gjykatës se palës paditëse i është mohuar e drejta për t'u dëgjuar nuk qëndron për shkak se edhe pas marrjes dijeni mbi procesverbalin e konstatimit të kundërvajtjes deri në momentin kur IMT është njoftuar për gjykimin e iniciuar nga pala paditëse kjo e fundit nuk ka paraqitur asnjë kontestim dhe nga IMT nuk ishte ndërmarrë asnjë veprim për ekzekutimin e vendimit të prishjes së objektit. Në çështjen objekt gjykimi, rezulton qartë që nga tërësia e provave shkresore si dhe nga analiza që i bëhet ligjit nr. 44/2015 Kodi i Procedurave Administrative, rezulton se të gjitha veprimet e kryera nga pala e paditur janë në kapërcim të kompetencave të dhëna me ligj si dhe janë kryer në kundërshtim me formën dhe procedurën e përcaktuar në ligj. Gjykata Administrative e Apelit ka vlerësuar se, pala e paditur nuk arriti të paraqesë prova që të provojë ligjshmërinë e akteve administrative si dhe faktet që ka parashtruar dhe ka vënë në themel të veprimtarisë së kundërshtuar në gjykatë nga pala paditëse, akte të cilat janë vlerësuar të pavlefshme nga Gjykata Administrative të Shkallës së Parë Korçë. 

13.11. Gjykata Administrative e Apelit, në analizë të ankimit të paraqitur nga pala e paditur, ndaj vendimit nr.1237, datë 17.07.2017 të Gjykatës Administrative të Shkallës së Parë Korçë, e në analizë të akteve të dosjes si dhe në referim të përcaktimeve të ligjit material dhe procedural që gjen zbatim në rastin konkret, çmon se vendimi i Gjykatës Administrative të Shkallës së Parë Korçë, është rrjedhim i një procesi të zhvilluar në respektim të dispozitave të ligjit procedural dhe atij material dhe si i tillë duhet të lihet në fuqi. Për të gjitha sa më sipër, Gjykata Administrative e Apelit vlerëson tërësisht të pabazuara në ligj e prova pretendimet e parashtruara në ankim, pasi vendimi i Gjykatës Administrative të Shkallës së Parë, Korçë, është marrë në analizë të plotë të rrethanave të faktit e të ligjit. Referuar nenit 50, germa “b” të ligjit nr.49/2012, kjo Gjykatë vlerëson se ky vendim duhet të lihet në fuqi.

14. Kundër vendimit nr.1838, datë 13.06.2019 të Gjykatës Administrative të Apelit ka ushtruar rekurs në datë 22.07.2019, pala e paditur Inspektorati Mbrojtjes së Territorit pranë Bashkisë Korçë, e cila ka kërkuar ndryshimin e këtij vendimi dhe rrëzimin e padisë, duke parashtruar këto shkaqe:
· Vendimi i Gjykatës Administrative të Apelit është marrë në kundërshtim me ligji.

· Gjykatat arsyetojnë se procesverbali i konstatimit të shkeljes me nr.8, datë 07.11.2016 i IMT Bashkia Korçë është mbajtur pa u kryer kontroll në objekt dhe është mbajtur në zyrat e IMT Bashkia Korçë pa kryer asnjë verifikim apo kontroll në vendin ku janë kryer punimet etj. Ky arsyetim i bërë nga gjykata është plotësisht i pabazuar në prova dhe në ligj, pasi nuk është paraqitur asnjë provë që të mund të çonte gjykatën në konkluzionin se procesverbali nr. 8, datë 07.11.2016 nuk është mbajtur në vend apo nuk është kryer kontroll në objektin e paligjshëm.
· Në rastin konkret në procesverbal është bërë shënimi se subjekti nuk ndodhej në objekt dhe është bërë dërgimi i procesverbalit me postë konform parashikimeve ligjore të nenit 12 pika 5 dhe 6 të ligjit nr.9780, datë 16.07.2007 dhe në nenin 45 pika 2 të ligjit nr.10433, datë 16.06.2011 "Për Inspektimin". Për sa më sipër, arsyetimi i gjykatës është i gabuar dhe i pabazuar në ligj.
· Nuk qëndron arsyetimi i Gjykatës se është shkelur e drejta e palës paditëse për t'u dëgjuar gjatë kësaj procedure administrative dhe para marrjes së vendimit për prishjen e objektit nr.4, datë 24.11.2016 pasi në referim të nenit 13 të ligjit nr.9780, datë 16.07.2007 "Për Inspektimin e Ndërtimit” i ndryshuar nuk kushtëzohet nxjerrja e vendimit për prishjen e objektit me kohën e marrjes dijeni të subjektit për procesverbalin e konstatimit të kundërvajtjes. Për rrjedhojë arsyetimi i gjykatës nuk gjen asnjë bazë ligjore dhe marrja dijeni nga pala paditëse për procesverbalin e konstatimit të kundërvajtjes në asnjë moment nuk mund të shërbejë si shkak ligjor për paligjshmërinë e aktit administrativ. Edhe pas marrjes dijeni mbi procesverbalin e konstatimit të kundërvajtjes deri në momentin kur IMT është njoftuar për gjykimin e iniciuar nga pala paditëse kjo e fundit nuk ka paraqitur asnjë kontestim dhe nga IMT nuk ishte ndërmarrë asnjë veprim për ekzekutimin e vendimit të prishjes së objektit.
· IMT Bashkia Korçë kishte siguruar të gjithë informacionin mbi ndërtimin e paligjshëm në bazë të vendimit të ALUIZNIT Korçë në bazë të të cilit shtesa në lartësi e palës paditëse është përjashtuar nga legalizimi, për rrjedhojë përbën një ndërtim të paligjshëm. Ky vendim në asnjë moment nuk është kundërshtuar nga pala paditëse.
· Gjykata, në arsyetimin e saj, paraqitet kontradiktore kur nga një anë arsyeton se vendimi për prishjen e objektit është marrë pa përfunduar afati i caktuar për t'u dëgjuar pala paditëse dhe nga ana tjetër arsyeton se vendimi është marrë pas afatit 10 ditor të parashikuar në ligj. Në rastin konkret procesverbali i mbajtur në datë 07.11.2016 me shkresë të së njëjtës date i është dërguar për njoftim palës paditëse, por nga posta komunikimi është realizuar vetëm në datë 22.11.2016, një kohë relativisht e gjatë për njoftimin e një akti, për të cilin IMT nuk mund të mbajë përgjegjësi, ndërkohë nga IMT është marrë vendimi në datë 24.11.2016. Gjykata, në arsyetimin e saj, nuk është e qartë nëse akti është konsideruar i paligjshëm për shkak të tejkalimit të afatit 10 ditor apo për shkak se sipas saj nuk i është plotësuar afati për dëgjimin e palës paditëse, afate të cilat bien në kundërshtim me njëra tjetrën dhe respektimi i njërit çon automatikisht në mosrespektimin e tjetrit, jo për vullnet të palës. 
· Është konsoliduar qëndrimi se respektimi i formës dhe i procedurës për nxjerrjen e aktit administrativ përbën një element shumë të rëndësishëm i cili përcakton vlefshmërinë e tij. Shkelja e procedurës duhet të jetë e atij karakteri dhe asaj rëndësie që të këtë ndikuar drejtpërdrejt në nxjerrjen e aktit administrativ. Si rregull i përgjithshëm një akt administrativ nuk është i papranueshëm për mosrespektim të një kërkese formale apo procedurale në rast se një shkelje e tillë nuk do të jepte ndonjë ndryshim në vendim. Edhe në rastin konkret fakti që vendimi IMT Bashkia Korçë ka dalë 7 ditë tej afatit të parashikuar në nenin 13 të ligjit nr.9780, datë 16.07.2007 "Për Inspektimin e Ndërtimit", i ndryshuar, edhe sikur vendimi të kishte dalë brenda afatit 10 ditor, nuk do të kishte asnjë ndryshim duke patur parasysh vendimin e ALUIZNIT Dega Korçë për përjashtimin e shtesës nga legalizimi, vendim i cili nga ana e palës paditëse në asnjë moment nuk është kundërshtuar. Për rrjedhojë mosrespektimi i këtij afati procedural nuk është i një rëndësie thelbësore që të sjellë pavlefshmërinë e vendimit të IMT Bashkia Korçë.
· IMT Bashkia Korçë ka vepruar në zbatim të nenit 39 i ligjit nr.9482,datë 3.4.2006 dhe VKM-ja nr.437, datë 28.06.2006. 
· Është i pabazuar në ligj qëndrimi i Gjykatës Administrative të Apelit Tiranë, sipas të cilit, në zbatim të nenit 17, të ligjit nr.10297/2010 "Për Kundërvajtjet Administrative", konstatimi i kundërvajtjes është bërë jashtë afateve të parashikuara në këtë dispozitë, pasi nga rregulli i përgjithshëm përjashtohet rasti kur konstatimi i shkeljes bëhet nga struktura inspektimi. Konstatimi i kundërvajtjeve administrative nga ana e IMT rregullohet me ligj të veçantë, i cili do të gjejë zbatim ndaj ligjit të përgjithshëm nr. 10279/2010 "Për Kundërvajtjet Administrative", sipas parimit se ligji i posaçëm ka përparësi në zbatim ndaj ligjit të përgjithshëm. 
· Ligji i posaçëm nuk e kushtëzon procesin e konstatimit dhe shqyrtimit të kundërvajtjeve administrative për ndërtimet e kundërligjshme për shkak të natyrës së veçantë të problematikës që shfaqet në rastin konkret, që ka të bëjë kryesisht me mbrojtjen e territorit, krijimin dhe ruajtjen e kushteve të përshtatshme e të drejta dhe shanseve të barabarta për banim, veprimtari ekonomike e sociale për të gjitha kategoritë sociale dhe gëzim të të drejtave të pronësisë, duke harmonizuar interesat publike e private, duke bërë të mundur mos legjitimimin për shkak të tejkalimit të afateve të situatave të paligjshme, që do cenonte interesin publik dhe parimin e mbrojtjes së pronësisë.
· Për sa më sipër, kërkojmë ndryshimin e vendimit nr.1237 (523), datë 17.07.2017 të Gjykatës Administrative të Shkallës së Parë Korçë dhe të vendimit nr.1838, datë 13.06.2019 të Gjykatës Administrative të Apelit Tiranë dhe rrëzimin e padisë.
II. Vlerësimi i Kolegjit Administrativ

15. Kolegji Administrativ i Gjykatës së Lartë (në vijim Kolegji) vlerëson të theksojë qëndrimin e mbajtur për shkak të disa ndryshimeve thelbësore që ka pësuar legjislacioni procedural nga momenti kur Gjykata Administrative e Apelit ka marrë vendimin dhe pala rekursuese ka ushtruar rekursin në Gjykatën e Lartë. Pra, nga ana e Kolegjit Administrativ është vlerësuar si e nevojshme analiza mbi ligjin e zbatueshëm, të cilit do të duhet t’i referohet për të zgjidhur mosmarrëveshjen administrative, në rastin në shqyrtim (shih vendimin nr.00–2020-50, datë 27.05.2020 të Kolegjit Administrativ të Gjykatës së Lartë). 
16. Konstatohet se rekursi është paraqitur brenda afatit prej 30 (tridhjetë) ditë, të parashikuar në nenin 443, pika 2 të Kodit të Procedurës Civile. Gjithashtu rekursi i është komunikuar palës paditëse, e cila nuk ka paraqitur kundërrekurs.

17. Kolegji çmon të theksojë se gjykata, në gjykimin administrativ, siguron nëpërmjet një procesi të rregullt gjyqësor dhe brenda afateve të shpejta e të arsyeshme, mbrojtjen juridike të të drejtave, lirive dhe interesave kushtetues dhe ligjorë të subjekteve, që mund të cenohen si pasojë e ushtrimit ose jo të funksioneve publike nga ana e organeve të administratës publike. Gjykata administrative zbaton parimin e mbrojtjes së interesit publik dhe të të drejtave e interesave të ligjshëm të personave privatë. Organi i administratës publike, si rregull, ka detyrimin të provojë bazueshmërinë në ligj dhe në fakt të veprimeve të kryera prej tij.
18. Në juridiksionin rishikues të Gjykatës së Lartë, por edhe në misionin kushtetues që ajo ka si një gjykatë ligji përfshihen vetëm shqyrtimi i shkaqeve ligjore rigorozisht të përcaktuara në nenin 58 të ligjit nr. 49/2012, që lidhen me zbatim të gabuar të ligjit të një rëndësie themelore për njësimin, zhvillimin ose sigurinë e praktikës gjyqësore, shkelje të rënda procedurale që sjellin si pasojë pavlefshmërinë e vendimit ose kur vendimi ndaj të cilit është ushtruar rekurs është i ndryshëm nga praktika e Kolegjit Administrativ ose Kolegjeve të Bashkuara. 
19. Duke marrë në vlerësim natyrën juridike të mosmarrëveshjes, shkakun e lindjes së saj, aktet që ndodhen në dosjen gjyqësore e të administruara gjatë gjykimit, objektin dhe shkakun e padisë, pretendimet e prapësimet e palëve, vendimet e gjykatave të faktit, si dhe shkaqet e rekursit, Kolegji vlerëson se rekursi i palës së paditur kundër vendimit nr.1838, datë 13.06.2019 të Gjykatës Administrative të Apelit përmban shkaqe nga ato të parashikuara në nenin 58 pika “a” të ligjit nr.49/2012 “Për gjykatat administrative dhe gjykimin e mosmarrëveshjeve administrative”, pasi vendimi është marrë në zbatim të gabuar të neni 17 pika 1 e ligjit nr.10279/2010, në lidhje me parashkrimin e konstatimit të kundërvatjes administrative, të nenit 2 pika 4 të ligjit nr.9482/2006 në lidhje me detyrimin që kanë organet administrative për të prishur objektet që përjashtohen nga legalizimi dhe nenin 40 pika 4 të ligjit nr. 49/2012 në lidhje me rëndësinë konkrete të shkeljeve proceduriale në vendimmarrjen e organit administrative. 

20. Nga të dy gjykatat është pranuar se paditësi është pronar i pasurisë së paluajtshme, të cilën e ka rikonstruktuar për shkak të amortizimit të saj. Paditësi ka riparuar çatinë e kësaj banese duke ngritur edhe muret e saj në një lartësi shtesë prej 104 cm, pa u pajisur paraprakisht me leje nga organet kompetente. Në vitin 2014, paditësi i ka deklaruar tek ALUIZNI-Korçë këto punime të kryera të ndërtesës në pronësi të tij me qellim për ti legalizuar por me vendimin nr.161, datë 13.07.2016 ALUIZNI Korçë ka vendosur përjashtimin nga legalizimi me arsyetimin se “ky objekt ndodhet në zonën që është qendër historike në qytetin e Korçës dhe nuk lejohet legalizimi”. Më pas, më datë 07.11.2016, pala e paditur ka hartuar procesverbali për konstatimin e kundravajtjes administrative, ku është konstatuar se paditësi kishte ngritur muret e banesës së tij dhe se kjo shtesë ishte përjashtuar nga procesi i legalizimit me vendim të ALUIZNI Korçë. Ky procesverbal i është njoftuar palës paditëse më datë 22.11.2017, duke i caktuar edhe një afat kohor 8 ditor për të dhënë pretendimet, ndërsa më datë 24.11.2016 pala e paditur ka marrë vendimin nr. 4, datë 24.11.2016 sipas të cilit është vendosur “prishja e kësaj shtese në lartësi e mureve të banesës së paditësit për shkak se nuk është legalizuar si shtesë nga ALUIZNI-Korçë”.  
21. Të dy gjykatat kanë pranuar padinë e paraqitur nga pala paditëse duke arsyetuar se: i. konstatimi i shkeljes është kryer pas kalimit të një afati 4 vjeçar nga realizimi i kundërvajtjes, në shkelje të nenit 17 pika 1 të ligjit nr.10279/2010; ii.nga pala e paditur është shkelur procedura në marrjen e vendimit; a) duke cenuar të drejtën e paditësit për tu mbrojtur për shkak të mosrespektimit të afatit 8 ditor të përcaktuar në aktin e njoftimit; b) procesverbali i konstatimit të shkeljes është mbajtur pa u realizuar një kontroll në fakt; c) vendimi objekt gjykimi është marrë përtej afatit kohor 10 ditor nga mbajta e procesverbalit të konstatimit të shkeljes në kundërshtim me nenin 13 të ligjit nr.9780, datë 16.07.2007. Kolegji vlerëson se konkluzionet e Gjykatës Administrative të Apelit në lidhje me mënyrën e interpretimit dhe të zbatimit të ligjit, janë në kundërshtim me dispozitat ligjore të zbatueshme në rastin konkret. 
22. Kolegji e gjen të pambështetur në ligj qëndrimin e Gjykatës Administrative të Apelit se në rastin konkret gjen aplikim neni 17 pika 1 e ligjit nr.10279/2010. Është e vërtetë së dispozita e mësipërme parashikon se shqyrtimi i kundravajtjes bëhet brenda 30 ditëve nga momenti i konstatimit të saj dhe jo më  vonë se 6 muaj nga  kryerja e kësaj kundravajtje, por në pikën 2 të kësaj dispozite parashikohen edhe përjashtimet nga ky rregull, siç është rasti kur konstatimi i shkeljeve bëhet nga struktura auditimi apo inspektimi. Në këtë rast, afatet dhe procedurat rregullohen nga ligji i posaçëm. 
23. Nga ana tjetër, Kolegji vlerëson se rregulli i parashikuar në nenin 17 të ligjit nr. 10279/2010 sjell në vëmendje institutin e parashkrimit të konstatimit të kundërvatjes administrative. Në thelbin e tij, ky institut i referohet pamundësisë që kanë organet administrative për të ndjekur dhe dënuar administrativisht një subjekt që ka kryer një veprim të kundërligjshëm kur ka kaluar një kohë e caktuar nga momenti që ky veprim është kryer. Qëllimi i këtij institute është që të krijojë siguri juridike, në mënyrë që të pengojë krijimin e një gjendje pasigurie ndaj individit i cili mund ndëshkohet me një masë administrative edhe pas kalimit të një kohe të gjatë nga kryerja e veprimit të paligjshëm, të detyrojë organet administrative që të veprojnë shpejt në mënyrë që masa administrative të sjellë efektet për të cilat është parashikuar. Në këtë kuptim, në mënyrë që të fillojë të ecë afati i parashkrimit të konstatimit të kundërvatjes administrative duhet të kenë përfunduar veprimet e kundërligjshme dhe të ketë marrë fund gjendja e paligjshmërisë. 

24. Duke iu referuar rastit konkret, Kolegji vlerëson se Gjykata Administrative e Apelit ka aplikuar në mënyrë jo të drejtë nenin 17 pika 1 e ligjit nr.10279/2010 duke i vlerësuar veprimet e palës së paditur të pavlefshme me argumentin se kundërvajtja është konstatuar pas 4 vitesh nga momenti i kryerjes. Kolegji vlerëson se ndërtimi pa lejen e organeve kompetente nuk përbën një kundërvatje që kryhet me një veprim të vetëm të kufizuar në kohë (vetëm me ndërtimin e objektit) por është një kundërvajtje e cila vazhdon sa kohë që ekziston ndërtimi pa leje. Qëllimi i legjislacionit në fushën e ndërtimit, ndër të tjera, është që të sigurojë zhvillimin e qëndrueshëm të territorit, nëpërmjet përdorimit racional të tokës, të mundësojë të drejtën e përdorimit e të zhvillimit të pronës, në përputhje me dokumentet planifikuese dhe sipas legjislacionit mjedisor në fuqi. Në këtë kuptim, sa kohë që ndërtimi pa leje vazhdon të ekzistojë, nuk ka marrë fund gjendja e paligjshmërisë, subjekti përkatës vazhdon të ruajë gjendjen e paligjshmërisë dhe organet shtetërore kanë të drejtë që të ndërhyjnë për të rivendosur gjendjen e ligjshmërisë. Në këtë kuptim, në rastin konkret, sa kohë vazhdon gjendja e paligjshmërisë, përmes ekzistencës së një ndërtimi pa leje nuk mund të konsiderohet se ka nisur një afat parashkrimi për konstatimin e kundërvatjes administrative, në kuptim të nenit 17 të ligjit nr.10279/2010. 
25. Kolegji e gjen të pambështetur në ligj qëndrimin e Gjykatës Administrative të Apelit se vendimi administrativ objekt gjykimi duhet shfuqizuar për shkak se nga pala e paditur është shkelur procedura në marrjen e vendimit. Kolegji ka mbajtur qëndrim koherent në praktikën e tij se, shkelja e formës dhe e procedurës mund të paraqitet në mënyra të ndryshme, por jo të gjitha shkeljet që lidhen me formën dhe procedurën sjellin detyrimisht në pavlefshmërinë e aktit apo të shpien në shfuqizimin e tij. Mosrespektimi i këtyre elementëve duhet të jetë e atij karakteri dhe asaj rëndësie që të ketë ndikuar drejtpërsëdrejti në nxjerrjen e aktit administrativ, pasi në të kundërt, kur, pavarësisht shkeljeve procedurale të konstatuara të veprimtarisë administrative, pasojat do të ishin të njëjta, ato nuk mund të shkaktojnë pavlefshmërinë apo paligjshmërinë e aktit administrative (neni 40 pika 4 e ligjit nr. 49/2012).  Lidhja mes shkeljes proceduriale të pretenduar dhe rëndësisë së saj në raport me vendimmarrjën konkrete të organit administativ dhe me pasojat që ajo ka pasur në këtë vendimmarrje duhet arsyetuar dhe argumentuar në mënyrë konkrete dhe jo në mënyrë hipotetike.  
26. Në raportin që krijohet mes shkeljes së pretenduar dhe pasojave të saj, në vendimmarrjen e organit administrative, në rastin konkret, duhet marrë në konsideratë edhe zbatimi i ligjit nr.9482/2006 “Për legalizimin, urbanizimin dhe integrimin e ndërtimeve pa leje”. Përmes këtij ligji, legjislatori ka marrë përsipër legalizimin e ndërtimeve informale, të objekteve me leje, me shtesa informale në objekt, kalimin e pronësisë së parcelës ndërtimore, ku është ngritur ndërtimi pa leje, urbanizimin e zonave, blloqeve informale e të ndërtimeve informale, si dhe integrimin e tyre në zhvillimin territorial dhe infrastrukturor të vendit. Duke parë përhapjen gjerë të fenomenit të ndërtimeve pa leje, ky ligj u dha mundësi të gjithë subjekteve që kanë ndërtuar pa leje që të legalizojnë ndërtimet e tyre në rast se këto ndërtime janë në përputhje me kriteret teknike dhe urbanistike. Në funksion të këtij qëllimi, ky ligj ka përcaktuar kriteret për legalizim, procedurat dhe organet që do të marrin në shqyrtim kërkesat në përfundim të shqyrtimit të të cilave vlerësohet nëse objekti do të legalizohet apo jo. Ligji nr.9482/2006 parashikonte se të gjitha ndërtimet pa leje, të cilat nuk u përgjigjen kushteve të përcaktuara në pikat 1, 2, 3 dhe 4 të këtij neni, si dhe ato për të cilat nuk është kërkuar legalizimi brenda afatit të përcaktuar në pikën 1 të nenit 7 të këtij ligji, prishen sipas ligjit nr. 9780, datë 6.7.2007 “Për inspektimin e ndërtimit”. Sa më sipër, Kolegji vlerëson se me këtë ligj, legjislatori ka krijuar pritshmëri të ligjshme për të gjithë ata subjekte që kanë ndërtuar pa leje që objektet e tyre do të legalizohen nëse plotësojnë kriteret ligjore. Nga ana tjetër, ky ligj nuk ka synuar ndonjëherë që të legalizojë çdo lloj ndërtimi të paligjshëm, por vetëm ato që përputhen me parashikimet e këtij ligji, ndërsa një ndërtim i paligjshëm i cili është përjashtuar nga legalizimi ka vetëm një fat, atë të prishjes nga organet kompetente. 

27. Duke iu referuar rastit konkret, Kolegji vlerëson se nga Gjykata Administrative e Apelit nuk është argumentuar në mënyrë konkrete se cilat janë pasojat e shkeljeve proceduriale të pretenduara nga pala paditëse dhe të pranuara prej saj dhe se si ato kanë ndikuar në mënyrë thelbësorë në vendimmarrjen e organit administrativ dhe se si do të kishte qenë e ndryshme kjo vendimmarrje në kushtet e respektimit të plotë të të drejtave proceduriale të pretenduara.  Përkundrazi, gjykatat kanë pranuar se ndërtimi është bërë pa lejen e organeve kompetente dhe përjashtuar nga procesi i legalizimit. Ky konstatim i faktit nga ana e gjykatave duhet të kishte çuar në përfundimin se ndërtimi i realizuar nga paditësi është një ndërtim pa leje të organeve kompetente (në kundërshtim me ligjin për planifikimin e territorit), nuk ka më ndonjë pritshmëri të ligjshme bazuar në ligjin nr.9482/2006 dhe në zbatim të nenit 2 pika 4 të këtij ligji dhe ligjit nr. 9780, datë 6.7.2007, “Për inspektimin e ndërtimit”, të ndryshuar duhet të prishet nga organi kompetent i ngarkuar nga ligji për përmbushjen e këtij detyrimi ligjor. 
28. Në përfundim, mbi bazën e të njëjtave fakte të pranuara nga gjykatat e faktit por mbi një interpretim të ndryshëm të ligjit, Kolegji vlerëson se, përfundimi i arritur nga Gjykata Administrative e Apelit mbi paligjshmërinë e vendimit nr.4, datë 24.11.2016 të IMT Bashkia Korçë objekt gjykimi, nuk është një qëndrim i bazuar në ligjin nr.9482, datë 03.04.2006 "Për legalizimin, urbanizimin dhe integrimin e ndërtimeve pa leje" i ndryshuar, si dhe nenin 40, pika 4 të ligjit nr.49/2012, pasi objekti informal i paditësit, nuk kishte përfundim të suksesshëm të procedurës së legalizimit, pasi ishte skualifikuar nga organi publik i ngarkuar nga ligji për këtë qëllim, përpara se të dilte vendimi për prishjen e objektit nga pala e paditur.
29. Mbështetur sa më sipër, Kolegji Administrativ i Gjykatës së Lartë arrin në përfundimin, se rekursi i paraqitur ndaj vendimit nr.1838, datë 13.06.2019 të Gjykatës Administrative të Apelit duhet të pranohet duke ndryshuar vendimet e të dy gjykatave më të ulta dhe rrëzuar padinë.  

PËR KËTO ARSYE,

Kolegji Administrativ i Gjykatës së Lartë, mbështetur në nenin 63(1)(dh) të ligjit nr. 49/2012 “Për Gjykatat Administrative dhe Gjykimin e Mosmarrëveshjeve Administrative” (i ndryshuar),
VENDOSI:

Ndryshimin e vendimit nr.1838, datë 13.06.2019 të Gjykatës Administrative të Apelit dhe të vendimit nr.1237 (523), datë 17.07.2017 të Gjykatës Administrative të Shkallës së Parë Korçë dhe rrëzimin e padisë.
Tiranë, më 20.07.2026

